b"\n_START_ARTICLE_\nOrgue de Poblet\n_START_SECTION_\nDescripci\xc3\xb3 t\xc3\xa8cnica\n_START_PARAGRAPH_\n\xc3\x89s un orgue de composici\xc3\xb3 i harmonitzaci\xc3\xb3 barroques, amb 61 registres repartits en tres teclats manuals i pedal. El nombre de tubs \xc3\xa9s d\xe2\x80\x99uns 3.500, el m\xc3\xa9s gran dels quals t\xc3\xa9 uns 5 metres de longitud, i 1 cent\xc3\xadmetre el m\xc3\xa9s petit. Secret constru\xc3\xaft en roure. Teclat de transmissi\xc3\xb3 mec\xc3\xa0nica suspesa. Transmissi\xc3\xb3 de notes totalment mec\xc3\xa0nica. Caixa de roure mass\xc3\xads, dissenyada d\xe2\x80\x99acord amb la s\xc3\xb2bria est\xc3\xa8tica cistercenca de l\xe2\x80\x99esgl\xc3\xa9sia abacial de Poblet.\n_START_SECTION_\nDimensions de l\xe2\x80\x99instrument\n_START_PARAGRAPH_\nAl\xc3\xa7ada: 8,70 m _NEWLINE__NEWLINE_Amplada: 7,20 m _NEWLINE__NEWLINE_Profunditat: 4,10 m _NEWLINE__NEWLINE_Pes aproximat: 15 tones _NEWLINE_S\xe2\x80\x99han esmer\xc3\xa7at unes 16.500 hores de treball per a la seva construcci\xc3\xb3.\n_START_SECTION_\nFilosofia de l\xe2\x80\x99orguener\n_START_PARAGRAPH_\nLa firma Metzler construeix els seus instruments de forma artesanal segons l'art dels antics mestres orgueners europeus, utilitzant els materials naturals que han demostrat el seu valor al llarg de la hist\xc3\xb2ria. Produeix, encara, aut\xc3\xb2nomament totes les parts de l'orgue (tubs, caixa, t\xc3\xa8cnica, equipament).\n_START_SECTION_\nConcepci\xc3\xb3 tonal\n_START_PARAGRAPH_\nLa noci\xc3\xb3 d\xe2\x80\x99\xc2\xaborgue barroc\xc2\xbb \xc3\xa9s molt vaga. L\xe2\x80\x99\xc3\xa8poca barroca va produir una ingent varietat de tipus d\xe2\x80\x99orgue, desenvolupant cada pa\xc3\xads el seu propi estil, influenciat al seu torn per la pr\xc3\xa0ctica musical local. Els orgues barrocs d\xe2\x80\x99Espanya, Fran\xc3\xa7a, Alemanya, Anglaterra mostren grans difer\xc3\xa8ncies relatives al seu disseny, la seva composici\xc3\xb3, la seva harmonitzaci\xc3\xb3 i fins i tot el nombre i extensi\xc3\xb3 dels teclats. Aquesta diversitat fa que sigui dif\xc3\xadcil interpretar, en un \xc3\xbanic instrument, m\xc3\xbasica d\xe2\x80\x99un altre pa\xc3\xads o d\xe2\x80\x99una altra tradici\xc3\xb3. Per exemple, no \xc3\xa9s del tot satisfactori \xe2\x80\x94o fins i tot factible, segons el cas\xe2\x80\x94 tocar m\xc3\xbasica alemanya en un orgue ib\xc3\xa8ric, o, a l\xe2\x80\x99inrev\xc3\xa9s, m\xc3\xbasica ib\xc3\xa8rica en un orgue alemany. Qualsevol obra musical sona sempre m\xc3\xa9s adequadament quan s\xe2\x80\x99interpreta en un instrument pertanyent a la seva mateixa tradici\xc3\xb3. Els organistes d\xe2\x80\x99avui dia coneixen un ampli i divers repertori, i el seu desig \xc3\xa9s interpretar cada obra de manera convincent, sense per aix\xc3\xb2 haver de viatjar per tot Europa per tal de disposar de l\xe2\x80\x99instrument apropiat a cada estil i tradici\xc3\xb3 musical. Aquesta exig\xc3\xa8ncia la cobreix el nou orgue de Poblet, que no \xc3\xa9s una c\xc3\xb2pia d\xe2\x80\x99un determinat estil, sin\xc3\xb3 que ha estat concebut com una s\xc3\xadntesi equilibrada dels m\xc3\xa9s importants elements dels orgues barrocs europeus; un instrument veritablement interregional, la riquesa sonora del qual permetr\xc3\xa0 la interpretaci\xc3\xb3 de tota mena de m\xc3\xbasica barroca, com tamb\xc3\xa9 d\xe2\x80\x99altres \xc3\xa8poques, de la manera m\xc3\xa9s aut\xc3\xa8ntica i ajustada possible a l\xe2\x80\x99original. Al centre d\xe2\x80\x99aquesta concepci\xc3\xb3 hi ha la m\xc3\xbasica del m\xc3\xa9s gran compositor del barroc: J. S. Bach. No obstant aix\xc3\xb2, com es pot observar per la seva composici\xc3\xb3 sonora, a m\xc3\xa9s de les caracter\xc3\xadstiques pr\xc3\xb2piament alemanyes, aquest orgue est\xc3\xa0 prove\xc3\xaft dels elements necessaris per a l\xe2\x80\x99execuci\xc3\xb3 de la m\xc3\xbasica francesa, ib\xc3\xa8rica, del barroc tard\xc3\xa0, del primer romanticisme i de l\xe2\x80\x99\xc3\xa8poca moderna.\n_START_SECTION_\nObjectiu\n_START_PARAGRAPH_\nEl resultat final \xc3\xa9s un orgue d\xe2\x80\x99un gran valor art\xc3\xadstic, que pot obrir nous horitzons a l\xe2\x80\x99activitat musical del nostre pa\xc3\xads. No obstant aix\xc3\xb2, l\xe2\x80\x99objectiu m\xc3\xa9s important \xc3\xa9s que amb la seva sonoritat tan bella mogui, amb totes les emocions que poden suscitar la m\xc3\xbasica i la fe, els cors de tots aquells que l\xe2\x80\x99escoltin, ajudi i dignifiqui l\xe2\x80\x99execuci\xc3\xb3 del cant coral de la comunitat mon\xc3\xa0stica que li donar\xc3\xa0 vida i aporti la seva contribuci\xc3\xb3 al di\xc3\xa0leg entre fe i cultura."